PROJEKTS

Informatīvais ziņojums

**„Par situāciju skolēnu sekmībā vispārējā izglītībā”**

Saturs

[Ievads 3](#_Toc322346316)

[Sekmība un vērtēšana 3](#_Toc322346317)

[Izglītības ieguves mērķi 6](#_Toc322346318)

[Izglītības ieguves indikatori 6](#_Toc322346319)

[1. Kurš piedalās izglītībā? 7](#_Toc322346320)

[2. Pamatskolas un vidusskolas absolventi 9](#_Toc322346321)

[3. Tālākā izglītības ceļa izvēle 11](#_Toc322346322)

[4. Uz nākamo klasi pārcelto skolēnu skaits 13](#_Toc322346323)

[5. Valsts pārbaudījumu rezultāti 15](#_Toc322346324)

[6. PISA pētījumu rezultāti 19](#_Toc322346325)

[7. Starptautisko olimpiāžu rezultāti 20](#_Toc322346326)

[8. Skolas, klases, skolotāji 21](#_Toc322346327)

[9. Skolu reitingi 23](#_Toc322346328)

[Secinājumi un priekšlikumi 25](#_Toc322346329)

## Ievads

Informatīvais ziņojums „Par situāciju skolēnu sekmībā vispārējā izglītībā” sagatavots, lai izpildītu Izglītības un zinātnes ministrijai doto uzdevumu reizi divos gados iesniegt Ministru kabinetā informāciju par situāciju skolēnu sekmības uzlabošanā (Ministru kabineta 2008.gada 27.maija sēdes protokols Nr.34, 6§; ņemot vērā Ministru kabineta 2010.gada 2.februāra sēdes protokola Nr.6 13.§ 1.punktu).

Vispārējās izglītības sistēmas galvenais mērķis ir sniegt kvalitatīvu un konkurētspējīgu izglītību bērniem, jauniešiem un arī pieaugušajiem. Izglītībai ir jābūt kvalitatīvai, pieejamai un efektīvai izmantoto resursu (ieguldījumu) nozīmē. Izglītība ir sociāls labums, kas pamatizglītības pakāpē tiek sniegts obligāti visiem obligātā izglītības vecuma bērniem un jauniešiem (no piecu gadu vecuma līdz 18 gadu vecuma sasniegšanai), bet brīvprātīgi izglītību var saņemt arī jaunieši un pieaugušie, kuri nav ieguvuši pamata vai vispārējo vidējo izglītību.

Izglītības sistēma ir kompleksa sociāla sistēma, kuras darbību un rezultātus ietekmē daudzi faktori. Izglītības kvalitātes monitoringa mērķis ir izglītības sistēmas sistemātiska novērošana, veicot atbilstošu situācijas analīzi, kas nepieciešama gan izglītības politikas pasākumu plānošanai, gan to efektivitātes kontrolei. Monitoringa uzdevums ir apzināties stāvokli izglītības sistēmā un sekot līdzi izmaiņām, kā arī atskaitīties par izglītības sistēmas darbības kvalitāti un efektivitāti sabiedrībai. Objektīvi novērtēt izglītības kvalitāti un konkurētspēju palīdz starptautiskie izglītības pētījumi, kuros piedalās arī Latvija.

Izglītības kvalitātei ir daudzi iespējami aspekti. Kvalitāte kā slieksnis raksturo to, vai tiek sasniegtas noteiktas definētas minimālās prasības. Kvalitāte kā izcilība raksturo, cik lielā mērā tiek sasniegts mērķis būt labākajam. Kvalitāte kā atbilstība mērķim izsaka faktu, ka izglītības ieguvei vienmēr ir noteikts mērķis. Kvalitāte kā pilnveide raksturo nemitīgas pilnveides aspektu, kas ir ļoti nozīmīgi katrai izglītības iestādei dotajos apstākļos iespējami augstākas kvalitātes sasniegšanai.

Lai novērtētu sasniegto izglītības kvalitāti un tās attīstības dinamiku, izveido izglītības indikatoru sistēmu. Izglītības indikatori paši par sevi nav kvalitātes novērtējums, bet sniedz pamatotu un objektīvu informāciju dažādo kvalitātes aspektu analīzei un izvērtējumam. Šajā ziņojumā atbilstoši dotajam uzdevumam apskatīti skolēnu sekmību vispārējā izglītībā raksturojoši indikatori.

## Sekmība un vērtēšana

Pedagoģijas terminu skaidrojošajā vārdnīcā (Autoru kolektīvs V.Skujiņas vadībā, Zvaigzne ABC, 2000) sekmība skaidrota kā mācību priekšmetu programmas veiksmīgas apguves pakāpe; pazīme, kas liecina, ka mācībās sasniegti prasībām atbilstoši rezultāti. Skolēna saņemtais mācību sasniegumu vērtējums kvantitatīvi raksturo mācību satura apguves pakāpi. Skolēnu sekmība apliecina iegūtās izglītības kvalitāti.

Skolēnu mācību sasniegumus Latvijā vērtē 10 ballu skalā (10 – izcili, 9 – teicami, 8 – ļoti labi, 7 – labi, 6 – gandrīz labi, 5 – viduvēji, 4 – gandrīz viduvēji, 3 – vāji, 2 – ļoti vāji, 1 – ļoti, ļoti vāji), ievērojot **valsts vispārējās izglītības standartos**[[1]](#footnote-1) noteiktos vērtēšanas pamatprincipus un kritērijus. Aprakstoši (bez ballēm) skolēna sasniegumus vērtē 1.klasē un vairākos mācību priekšmetos 2.klasē un 3.klasē (svešvalodā, dabaszinībās, sociālajās zinībās, ētikā, kristīgajā mācībā, mājturībā un tehnoloģijās, sportā, mūzikā un vizuālajā mākslā).

Ministru kabineta noteiktie vērtēšanas pamatprincipi ir:

* prasību atklātība un skaidrība;
* pozitīvo sasniegumu summēšana;
* vērtējuma atbilstība;
* pārbaudes veidu dažādība;
* vērtēšanas regularitāte;
* vērtējuma obligātums.

Mācību sasniegumu vērtējumu 10 ballu skalā pamatizglītībā veido šādi kritēriji:

* iegūto zināšanu apjoms un kvalitāte;
* iegūtās prasmes un iemaņas;
* attieksme pret izglītošanos;
* mācību sasniegumu attīstības dinamika.

4.–12.klasē izglītojamā mācību sasniegumus visos mācību priekšmetos vērtē 10 ballu skalā. Mācību sasniegumu vērtējumam 10 ballu skalā valsts vispārējās vidējās izglītības standarts kā kritērijus nosaka iegūto zināšanu apjomu un kvalitāti, kā arī iegūtās prasmes un iemaņas, bet pamatizglītības standarts – arī attieksmi pret izglītošanos un mācību sasniegumu attīstības dinamiku.

Ieraksts „n/v” apzīmē situāciju, ka vērtējuma nav, nav ko 10 ballu skalā vērtēt. Skolēns nav ieradies uz pārbaudes darbu vai nav nodevis darbu, vai nodevis pilnīgi tukšu darbu, līdz ar to viņa mācību sasniegumus nav iespējams novērtēt 10 ballu skalā.

Vispārējās izglītības likuma 39.pantā un 48.pantā ir noteikts, ka izglītības dokuments netiek izsniegts, ja nav iegūts vērtējums kādā no mācību priekšmetiem gadā vai kādā no valsts pārbaudījumiem.

Katra mācību priekšmeta mērķus un uzdevumus, obligāto saturu, pamatprasības attiecībā uz mācību priekšmeta apguvi, kā arī mācību sasniegumu vērtēšanas formas un metodiskos paņēmienus nosaka **Ministru kabinets** atbilstošā mācību priekšmeta standartā (MK noteikumi Nr.1027 un Nr.715). Mācību satura apguves secību un apguvei paredzēto laiku nosaka katra mācību priekšmeta programma, ko ir tiesības izstrādāt pedagogam, bet faktiski bieži tiek izmantoti Valsts izglītības satura centra (VISC) izstrādātie mācību priekšmetu programmu paraugi[[2]](#footnote-2), vai arī mācību grāmatu autoru izstrādātie paraugi.

Ar mērķi novērtēt izglītojamo sasniegumus atbilstoši vispārējās izglītības standartiem izglītības posma un pakāpes noslēgumā VISC organizē valsts pārbaudījumus. Valsts pārbaudījumi, beidzot 3.klasi, ir šādi:

1. ieskaite ar kombinētu mācību saturu;

2. ieskaite latviešu valodā mazākumtautību izglītības programmās.

Valsts pārbaudījumi, beidzot 6.klasi:

1. ieskaite latviešu valodā latviešu mācībvalodas izglītības programmās;

2. ieskaite latviešu valodā mazākumtautību izglītības programmās;

3. ieskaite matemātikā;

4. ieskaite dabaszinībās;

5. ieskaite mazākumtautības valodā mazākumtautību izglītības programmās.

Valsts pārbaudījumi, beidzot 9.klasi:

1. eksāmens latviešu valodā latviešu mācībvalodas izglītības programmās;

2. centralizētais eksāmens latviešu valodā mazākumtautību izglītības programmās;

3. eksāmens matemātikā;

4. eksāmens Latvijas un pasaules vēsturē;

5. eksāmens mazākumtautības valodā mazākumtautību izglītības programmās;

6. eksāmens svešvalodā.

Valsts pārbaudījumi par vispārējās vidējās izglītības ieguvi ir ne mazāk kā četri eksāmeni:

1. centralizētais eksāmens latviešu valodā;

2. centralizētais eksāmens vienā svešvalodā (angļu, vācu, krievu, franču) pēc izglītojamā izvēles;

3. centralizētais eksāmens matemātikā;

4. vismaz viens eksāmens pēc izglītojamā izvēles mācību priekšmetā, kurā eksāmenu organizē VISC (centralizētie: vēsture, bioloģija, fizika, ķīmija, otra svešvaloda; necentralizētie: informātika, ģeogrāfija, mazākumtautību valoda un literatūra, ekonomika); vai citā mācību priekšmetā, kura apjoms izglītības programmā nav mazāks par 105 mācību stundām un kurā eksāmenu organizē pašvaldības izglītības speciālists, izglītības pārvaldes iestāde vai izglītības iestāde.

Pēc noteiktas metodikas izveidotie un pēc vienotas kārtības valsts mērogā organizētie valsts pārbaudījumi (gan centralizētie, gan necentralizētie eksāmeni) paredzēti izglītojamo mācību sasniegumu novērtēšanai atsevišķos mācību priekšmetos pamatizglītības un vispārējās vidējās izglītības pakāpes noslēgumā un ļauj novērtēt skolēnu sasniegumus atbilstoši valsts vispārējās izglītības standartam izglītības posma un pakāpes noslēgumā. Valsts pārbaudījumu saturu gada laikā izstrādā VISC speciālisti un darba grupa stingri ierobežotas pieejamības apstākļos, eksāmena darbu piegādā izglītības iestādēm tikai eksāmena rītā. Pēc centralizētā eksāmena norises izglītojamo izpildītos darbus pēc eksāmena nogādā VISC, kur tos noteiktā kārtībā izvērtē pēc vienotiem kritērijiem.

Par pietiekamu 10 ballu skalā uzskata vērtējumu, kas ir **ne zemāks par 4 ballēm**. Pietiekams mācību sasniegumu vērtējums ballēs ir kritērijs gan pārcelšanai uz nākamo klasi, gan arī izglītību apliecinoša dokumenta (apliecības vai atestāta) saņemšanai. Ja vispārējās izglītības iestāde rīko iestājeksāmenus (uz 7.–9.klasi ģimnāzijās un valsts ģimnāzijās, vai uz 10.–12.klasi), vērtējums ballēs var būt viens no uzņemšanas kritērijiem. Arī vairāku augstākās izglītības studiju programmu uzņemšanas noteikumos paredzēts ņemt vērā vērtējumus 12.klasi beidzot, neuzņemot absolventus, kuriem sekmju izrakstā kāds vērtējums ir zemāks par 4 ballēm.

Citās valstīs, piemēram, Somijā arī vērtē 10 ballu skalā, 5 līdz 10 balles ir sekmīgs vērtējums. Francijā 10 vai 20 ballu skalā sekmīgs ir vērtējums, kas ir vismaz puse no skalas (>50%). Vācijā vērtē no 1 līdz 6 ballēm, bet sekmīgs skaitās vērtējums 4, ko saņem par vismaz 50% izpildīta darba, 5 vai 6 ir nepietiekams vērtējums. Lietuvā zemākais sekmīgais vērtējums arī ir 4 balles 10 ballu skalā.

Latvijas Universitātes pētnieku grupas īstenotā Eiropas Sociālā fonda projekta pētījuma «Sociālās atstumtības riskam pakļauto jauniešu sociālpsiholoģiskais portrets» rezultātos norādīts, ka Latvijā skolēniem ar mācīšanās grūtībām, ko aptaujā norādīja skolotāji, vidējā gada atzīme bija 4,66 balles, pārējiem skolēniem bez mācību grūtībām – 6,48 balles.

Starptautisku salīdzinājumu par Latvijas skolēnu mācību sasniegumiem sniedz starptautiskās skolēnu sasniegumu novērtēšanas programmas, piemēram, kārtējā OECD PISA 2009 (*Programme for International Student Assessment*) pētījumu cikla rezultāti, kā arī starptautisko mācību priekšmetu olimpiāžu rezultāti. PISA 2012 dati tiks savākti šī mācību gada noslēgumā un pētījuma rezultāti būs pieejami 2013.gada decembrī.

Skolēnu sekmības novērtēšanas mērķis ir gūt pārliecību, ka izglītības sistēma nodrošina vispārējās izglītības kvalitāti un tiek veikti konstatētajai situācijai atbilstoši pasākumi izglītības kvalitātes uzlabošanai.

## Izglītības ieguves mērķi

Vispārizglītojošo skolu galvenais uzdevums ir nodrošināt iespēju bērniem un jauniešiem iegūt vispārējo izglītību, tiecoties sasniegt valsts vispārējās izglītības standartos noteiktos mērķus.

Pamatizglītības galvenie mērķi atbilstoši valsts standartam pamatizglītībā ir nodrošināt izglītojamo ar sabiedriskajai un personiskajai dzīvei nepie­ciešamajām pamatzināšanām un pamatprasmēm, radīt pamatu turpmākajai izglītībai, veicināt jaunieša harmonisku veidošanos un attīstību, kā arī sekmēt atbildīgu attieksmi pret sevi, ģimeni, sabiedrību, apkārtējo vidi un valsti.

Valsts vispārējās vidējās izglītības standartā noteikts, ka vispārējās vidējās izglītības ieguves galvenie mērķi ir nodrošināt jauniešus ar zināšanām un prasmēm, kas ir nepieciešamas personiskai izaugsmei un attīstībai, pilsoniskai līdzdalībai, nodarbinātībai, sociālajai integrācijai un izglītības turpināšanai; veicināt viņu pilnveidošanos par garīgi, emocionāli un fiziski attīstītām personībām un izkopt veselīga dzīvesveida paradumus; sekmēt izglītojamo sociāli aktīvu attieksmi, saglabājot un attīstot savu valodu, etnisko un kultūras savdabību, pilnveidot izpratni par Latvijas Republikas Satversmē un citos tiesību aktos ietvertajiem cilvēktiesību pamat­principiem, kā arī izkopt prasmi patstāvīgi mācīties un pilnveidoties, motivēt mūžizglītībai un apzinātai karjeras izvēlei.

„**Eiropa 2020**” – Eiropas izaugsmes stratēģija šai desmitgadei – paredz, ka Eiropas Savienībai ir jākļūst par gudru, ilgtspējīgu un integrējošu ekonomiku. Tādēļ Eiropas Savienība izvirzījusi piecus vērienīgus mērķus, kurus līdz 2020.gadam ir jāsasniedz nodarbinātībā, inovācijā, izglītībā, sociālajā integrācijā un enerģētikā, kā arī klimata pārmaiņu iegrožošanā. Katra dalībvalsts ir apstiprinājusi valsts mēroga mērķus katrā no šīm jomām. Viens no pamatmērķiem izglītībā ir, ka 2020.gadā Eiropas valstīs vismaz **90%** jauniešu 18–24 gadu vecumā ir jābūt ieguvušiem vidējo izglītību vai arī jāturpina mācīties.

Eiropas Padomes secinājumos par stratēģisku sistēmu Eiropas sadarbībai izglītības un apmācības jomā (**ET 2020**) ir atkārtoti apliecināta pamatprasmju nozīme – tās ir fundamentāli pamatprasmju elementi un rosina lielāku interesi par matemātiku, dabaszinātnēm un tehniku. Eiropas Padomes izvirzītais mērķis ir līdz 2020.gadam panākt, ka visas personas, kas mācās, iegūst piemērotu pamatprasmju līmeni, jo īpaši lasīšanā, matemātikā un zinātnē, un līdz 2020.gadam 15 gadus vecu personu, kam ir slikti panākumi lasīšanā, matemātikā un zinātnē, īpatsvars kļūst mazāks par **15%.** Pamatprasmju apguves līmenis tiek noteikts PISA pētījumos, kuru nākamais cikls notiks 2012.gadā.

Lai palielinātu bērnu iesaisti agrīnā pirmsskolas izglītībā, kas ir pamats turpmākiem panākumiem izglītības jomā, jo īpaši attiecībā uz personām, kas nāk no nelabvēlīgas vides, Eiropas Padome aicina dalībvalstis līdz 2020.gadam vismaz **95%** bērnu vecumā no 4 gadiem līdz obligātajam sākumskolas vecumam nodrošināt iespēju piedalīties agrīnajā pirmsskolas izglītībā.

## Izglītības ieguves indikatori

Lai izvērtētu izglītības ieguves rezultātus un noteiktu, cik lielā mērā ir sasniegti izglītības ieguvei noteiktie mērķi, ir jāveic izglītības sistēmas monitorings. Pamatu stāvokļa analīzei sniedz izglītības ieguves indikatori – informācijas vienības, kas tiek apkopotas vai aprēķinātas katru gadu un kas raksturo sistēmas veikumu. Pastāv dažādas indikatoru sistēmas, Latvijā stingri noteikta indikatoru komplekta nav, izņemot vienotos Eiropas rādītājus izglītībā. Tomēr ir indikatori, kas loģiski ir kopēji gandrīz visām indikatoru sistēmām – gan OECD indikatoriem *Education at Glance*, gan UNESCO *Education Indicators*, gan Eiropai *Eurostat* noteiktie u.c. Informācijas un datu avoti Latvijā izglītības indikatoru noteikšanai ir:

1. Vispārējās izglītības iestāžu ikgadējie statistiskie pārskati (Ministru kabineta 25.08.2008. noteikumi Nr.695 „Noteikumi par izglītības valsts statistikas pārskatu veidlapu paraugiem”: Vispārējās izglītības iestādes pārskats – dienas skolas – veidlapa VS–1; vakara (maiņu) skolas – veidlapa VV–1; pirmsskolas – veidlapa VSP–1);

2. Valsts izglītības informācijas sistēma (VIIS);

3. VISC informācija par valsts pārbaudes darbu rezultātiem;

4. Centrālās statistikas pārvaldes (CSP) datu bāzes izglītībā;

5. OECD PISA rezultātu ziņojumi;

6. Starptautisko mācību priekšmetu olimpiāžu rezultāti.

### 1. Kurš piedalās izglītībā?

|  |
| --- |
| 2010./2011.mācību gadā izglītības iestādēs 1.–9.klasē reģistrēti **94,7%** no visiem Latvijā 1995.–2003.gadā dzimušajiem bērniem un jauniešiem (nav reģistrēti 5,3% jeb 9389 bērni). |

Obligāta ir bērnu no piecu gadu vecuma sagatavošana pamatizglītības ieguvei, kā arī pamatizglītības iegūšana vai pamatizglītības iegūšanas turpināšana līdz 18 gadu vecuma sasniegšanai. Līdz 24 gadu vecumam vismaz 90% jauniešu vajadzētu būt ieguvušiem vidējo izglītību vai turpināt mācības. Šis indikators raksturo izglītības pieejamību un tās dinamiku, kā arī to bērnu un jauniešu skaitu, kuri dažādu iemeslu dēļ izglītības iestādes neapmeklē.

**Aprēķins:** Šo rādītāju var aprēķināt, salīdzinot Centrālās statistikas pārvaldes ikgadējos datus par iedzīvotāju skaitu valstī gada sākumā (*IS06. Vīriešu un sieviešu vecuma struktūra gada sākumā*) ar reģistrēto izglītojamo skaitu dažādās izglītības iestādēs: pirmsskolas izglītības iestādēs, vispārējās izglītības iestādēs (dienas, vakara (maiņu), neklātienes un tālmācības, tajā skaitā speciālajās izglītības iestādēs un privātajās izglītības iestādēs), profesionālās izglītības iestādēs, kā arī no 17–18 gadu līdz 24 gadu vecumam augstskolās un koledžās. Lai novērtētu izmaiņu dinamiku pamatizglītībā, var aprēķināt vidējo dalību izglītībā 1.–9.klasē.

**Līmeņi:** valsts un pašvaldību līmenī.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Dzimšanas gads | Klase/vecums  2010./2011. | Pirmskolā | Dienas skolās | Vakara skolās | Prof. skolās | Augstskolās | KOPĀ  izglītības  iestādēs  2010./2011. | | 2009./2010. |
| 2005. | 5–6 gadi |  |  |  |  |  | 19918 | 92% | 74% |
| 2004. | 5–6 gadi |  |  |  |  |  | 18853 | 93% | 76% |
| 2003. | 1.klase |  |  |  |  |  | 18863 | 91% | 93% |
| 2002. | 2.klase |  |  |  |  |  | 18769 | 95% | 96% |
| 2001. | 3.klase |  |  |  |  |  | 18324 | 95% | 96% |
| 2000. | 4.klase |  |  |  |  |  | 18947 | 96% | 96% |
| 1999. | 5.klase |  |  |  |  |  | 17963 | 95% | 96% |
| 1998. | 6.klase |  |  |  |  |  | 17006 | 95% | 96% |
| 1997. | 7.klase |  |  |  |  |  | 17366 | 95% | 96% |
| 1996. | 8.klase |  |  |  |  |  | 18125 | 95% | 96% |
| 1995. | 9.klase |  |  |  |  |  | 19890 | 96% | 96% |
| 1994. | 10.klase |  |  |  |  |  | 21541 | 94% | 92% |
| 1993. | 11.klase |  |  |  |  |  | 23288 | 92% | 91% |
| 1992. | 12.klase |  |  |  |  |  | 26167 | 87% | 83% |
| 1991. | 18–19 gadi |  |  |  |  |  | 14736 | 45% | 44% |
| 1990. | 19–20 gadi |  |  |  |  |  | 14463 | 44% | 45% |
| 1989. | 20–21 gads |  |  |  |  |  | 15807 | 45% | 44% |
| 1988. | 21–22 gadi |  |  |  |  |  | 18914 | 46% | 42% |
| 1987. | 22–23 gadi |  |  |  |  |  | 13408 | 38% | 43% |
| 1986. | 23–24 gadi |  |  |  |  |  | 10298 | 30% | 29% |

***Avots:*** *LR Centrālās statistikas pārvaldes un IZM statistikas dati*

5–6 gadīgo bērnu skaits vispārējās izglītības iestādēs 2009./2010.mācību gada sākumā bija ievērojami zemāks, jo Saeima 2009.gada 16.jūnijā pieņēma grozījumus Vispārējās izglītības likumā, svītrojot normas, ka piecgadīgo un sešgadīgo bērnu sagatavošana pamatizglītības ieguvei ir obligāta un ka vietējām pašvaldībām savā administratīvajā teritorijā jānodrošina piecgadīgo un sešgadīgo bērnu sagatavošana pamatizglītības ieguvei. Bērnu no piecu gadu vecuma sagatavošanas obligātums tika atjaunots 2009.gada 1.decembrī.

Pamatizglītībā 1.–9.klasē bērnu un jauniešu skaits, kuri ir reģistrēti kādā izglītības iestādē, ir samazinājies no 95,5% (iztrūkst 8014 bērnu) līdz 94,6% (iztrūkst jau 9389 bērnu). 2008./2009.m.g. šīs rādītājs bija 96,8% (– 5847). Nedaudz ir uzlabojusies jauniešu dalība vidējā izglītībā no 89% 2009./10.m.g. līdz 91% 2010./11.m.g.

2010./2011.mācību gadā vispārizglītojošās dienas izglītības programmās mācījās 216 307 skolēni, kas bija par 9727 skolēniem mazāk nekā iepriekšējā mācību gadā. 2011./2012.mācību gadā dienas apmācības programmās vispārizglītojošajās skolās mācās 206 440 skolēni, kas ir par 9867 skolēniem mazāk nekā 2010./2011.m.g.

No vispārizglītojošo skolu skolēniem dienas skolās mācās 90,8% (207 872) skolēni, vakara (maiņu) skolās – 5,6% (12 732) un speciālās izglītības iestādēs un klasēs – 3,7% (8435) skolēnu.

Ministru kabineta 04.08.2009. noteikumi Nr.871 „Obligāto izglītības vecumu sasniegušo bērnu uzskaites kārtība” paredz, ka izglītības iestāžu vadītāji nodrošina, lai katru gadu līdz 5.septembrim informācija par obligāto izglītības vecumu sasniegušajiem bērniem, kuri ir attiecīgās izglītības iestādes sarakstos, tiktu ievadīta Valsts izglītības informācijas sistēmas (VIIS) datubāzē. Izglītības kvalitātes valsts dienests (IKVD) katru gadu līdz 30.janvārim, 30.aprīlim, 30.jūlijam, 30.oktobrim nodod pašvaldībām informāciju par tiem konkrētajā pašvaldībā deklarētajiem obligāto izglītības vecumu sasniegušajiem bērniem, kuri nav minēti izglītības iestāžu sniegtajā informācijā, bet ir reģistrēti Pilsonības un migrācijas lietu pārvaldes Iedzīvotāju reģistrā. Pašvaldība saņemto informāciju par bērniem, kuri neapmeklē izglītības iestādes, pārbauda sadarbībā ar Valsts sociālās apdrošināšanas aģentūras filiāli, pašvaldības dzimtsarakstu nodaļu un policijas nodaļu, kā arī pēc bērnu atrašanās vietas noskaidrošanas kārto jautājumu par viņu mācībām izglītības iestādēs.

IKVD par 2011.gada sākumu sniedza no pašvaldībām saņemto apkopotu informāciju par 11 327 bērniem obligātajā izglītības vecumā, kuri nebija reģistrēti nevienā izglītības iestādē. No šiem bērniem pēc pašvaldību sniegtās informācijas 5646 personas esot izbraukušas no valsts; 670 personas ir anulējušas deklarēto dzīves vietu, bet nekur citur dzīvesvietu nav deklarējušas; 199 bērni ir ar invaliditāti, kas nepieļauj izglītības iestādes apmeklēšanu; 71 bērns ir bezvēsts prombūtnē; 31 bērns ir adoptēts uz ārzemēm; 11 bērni ir ilgstoši slimojoši tādā formā, ka nevar mācīties; 214 bērni neapmeklē skolu citu, tuvāk nepaskaidrotu iemeslu dēļ; bet par 4484 bērniem pašvaldībām informācijas nav.

Minētajos Ministru kabineta noteikumos Nr.871 ir noteikts, ka IKVD nodod pašvaldībām informāciju par bērniem, kuri nav reģistrēti nevienā izglītības iestādē, tas ir, neiet skolā, un pašvaldība kārto jautājumu par viņu mācībām. Pašvaldībām nav noteikts pienākums sniegt atskaiti ministrijai par paveikto šo bērnu atrašanā un atgriešanā izglītības sistēmā.

### 2. Pamatskolas un vidusskolas absolventi

|  |
| --- |
| 2010./2011.mācību gadā **97,1%** 9.klases skolēnu sekmīgi ieguva pamatizglītību. **99,4%** 12.klases skolēnu saņēma atestātu par vispārējo vidējo izglītību. Vidusskolu sekmīgi beidza arī **92,6%** vakara (maiņu) skolu 12.klašu izglītojamie. |

Vai izglītojamais ir nodrošināts ar sabiedriskajai un personiskajai dzīvei nepieciešamajām pamatzināšanām un pamatprasmēm? Būtisks izglītības kvalitātes indikators ir pamatizglītības programmu vai vispārējās vidējās izglītības programmas sekmīgi apguvušo jauniešu skaits. Šo rādītāju var skatīt divējādi: cik jauniešu saņem apliecību par sekmīgi iegūtu pamatizglītību vai atestātu par vispārējo vidējo izglītību no tiem, kuri atbilstošajā mācību gadā ir mācījušies 9.klasē vai 12.klasē – tātad konkrētā mācību gada „raža”. Vai arī var sekot izmaiņām vairāku gadu griezumā: cik skolēnu sekmīgi pabeidz 9.klasi no tiem, kuri pirms deviņiem gadiem iestājās skolā 1.klasē? Cik vidusskolēnu sekmīgi iegūst atestātu no tā jauniešu skaita, kuri pirms trīs gadiem iestājās vidusskolā?

**Aprēķins:** Katra mācību gada sākumā vispārējās izglītības iestādes savos pārskatos sniedz šādu informāciju: 1.3.Iepriekšējā mācību gada 9. un 12.klašu beidzēji; 1.4.Iepriekšējā mācību gada 12.klasi eksternātā beigušo sadalījums pa dzimšanas gadiem; kā arī 2.1.Izglītojamo skaita sadalījums kārtējā mācību gada sākumā. Ministrija apkopo datus par dienas skolām, par dienas skolām bez speciālajām skolām, par speciālajām skolām un par vakarskolām.

**Līmeņi:** valsts, pašvaldību un skolas līmenī.



Avots: IZM statistika

2010./2011.mācību gadā tikai 542 (2,8%) no 19 429 skolēniem beidza 9.klasi ar liecību, pārējie sekmīgi saņēma apliecību par vispārējo pamatizglītību. Beidzēji bija 97,2% no skolēnu skaita gada beigās, vai 94,6% no skolēnu skaita mācību gada sākumā, vai 86,9% no skolēnu skaita 1.klasē pirms 9 gadiem. Redzams, ka beidzēju skaits pēdējos gados ir pieaudzis, ar nelielu 0,3% kritumu „krīzes” gadā. Speciālajās skolās un klasēs 97,4% skolēnu sekmīgi saņēma apliecību par pamatizglītību.



Avots: IZM statistika

Vispārējā vidējā izglītībā 2010./2011.mācību gadā 12.klasi sekmīgi beidza 99,3% no skolēniem 12.klasē mācību gada beigās (liecību saņēma tikai 88 jaunieši), vai 96,7% no skolēnu skaita 12.klasēs mācību gada sākumā, vai 90,9% no tiem jauniešiem, kuri pirms trīs gadiem iestājās vispārizglītojošo vidusskolu 10.klasē. Visos variantos vispārējā izglītībā izpildīts Eiropas izvirzītais mērķis, ka vismaz 90% jauniešu jābūt iegūtai vidējai izglītībai.



Avots: IZM statistika

Vakara (maiņu) un neklātienes skolās liela daļa izglītojamo ir strādājoši pieaugušie, daudzos gadījumos mācības tiek atsāktas pēc ilgāka pārtraukuma, tādēļ rezultāts – apliecība par pamatizglītību vai atestāts par iegūtu vispārējo vidējo izglītību nav tik vienkārši sasniedzams. Tomēr 9.klasi sekmīgi beidz 77,8% izglītojamo, vai 71% no izglītojamo skaita mācību gada sākumā. Atestātu sekmīgi iegūst 92,6% no izglītojamo skaita 12.klases noslēgumā, vai 79% no izglītojamo skaita mācību gada sākumā. 2010./2011.mācību gada noslēgumā 3199 jaunieši un pieaugušie ieguva vispārējo vidējo izglītību vakara (maiņu) skolās!

### 3. Tālākā izglītības ceļa izvēle

|  |
| --- |
| 2010./2011.mācību gadā pēc pamatizglītības ieguves **61%** jauniešu turpināja izglītību vidusskolās, **34%** profesionālās izglītības iestādēs, bet **5,3 %** izglītību neturpināja. Piecu gadu laikā pamatizglītību ieguvušo skaits ir samazinājies par 30%.  Pēc vidējās izglītības ieguves **59%** jauniešu turpināja izglītību augstskolās un koledžās, **4%** turpināja izglītību profesionālās izglītības iestādēs, bet **37%** jauniešu izglītību Latvijas augstskolās un koledžās neturpināja. |

Vai pamatizglītības ieguves laikā ir radīts pamats turpmākajai izglītībai? Vai jauniešos ir izkopta prasme patstāvīgi mācīties un pilnveidoties, motivējot viņus mūžizglītībai un apzinātai karjeras izvēlei? Vai jaunieši pietiekami apzinās savas dotības un intereses? Vērtējot izglītības kvalitāti kā atbilstību mērķim, viens no rādītājiem ir jauniešu tālākā izglītības ceļa izvēle pēc pamatizglītības vai pēc iegūtas vispārējās vidējās izglītības.

**Aprēķins:** Centrālās statistikas pārvaldes (CSP) datubāze: *IZG18.Pamatskolu un vidusskolu beigušo turpmākā izglītība (%).* VIIS principā ļauj izsekot katram izglītojamam. Pietrūkst informācijas par tiem, kuri pēc vidusskolas turpina izglītības ieguvi ārzemju augstskolās un koledžās.

**Līmeņi:** valsts, pašvaldību un skolas līmenī.



Avots: LR Centrālā statistikas pārvalde (IZG18)

Redzams, ka iepriekšējos gados saglabājusies apmēram nemainīga proporcija starp skolēniem, kuri pēc pamatizglītības ieguves turpina izglītību profesionālās izglītības iestādēs (apmēram trešā daļa) un skolēniem, kuri izvēlas turpināt izglītības ieguvi vispārējās vidējās izglītības iestādēs. Pamatskolas beidzēju skaits šajos gados ir samazinājies par 30% (no 32 089 skolēniem 2006.gadā līdz 22 344 skolēniem 2010.gadā).



Avots: LR Centrālā statistikas pārvalde (IZG18)

Profesionālās izglītības iestādēs katru gadu tiek noteikts uzņemamo audzēkņu skaits katrā profesionālās izglītības iestādē un programmā. Pieaug pašvaldību un privāto profesionālās izglītības iestāžu skaits. Profesionālās izglītības iestāžu tīkla optimizācijas pamatnostādnēs 2010.– 2015.gadam (MK 06.01.2010. rīkojums Nr.5) plānots līdz 2015.gadam proporciju starp vispārizglītojošo skolu un profesionālās izglītības iestāžu audzēkņiem palielināt līdz 50/50. Jāatzīmē, ka 2010.gadā pamatskolu beigušo skaits (22 344) ir 70% no 2006.gadā beigušo skaita (32 089). 2010.gadā aptuveni viens tūkstotis (1184) jauniešu izglītības ieguvi netupināja.



Avots: LR Centrālā statistikas pārvalde (IZG18)

Satraucoša ir tendence, ka pēdējos gados strauji samazinājies jauniešu skaits, kuri izvēlas turpināt izglītību Latvijas augstskolās un koledžās. Pagaidām nav pieejama informācija par to, cik jauniešu pēc vidusskolas izvēlās turpināt izglītību dažādās Eiropas un pasaules augstskolās. Vidusskolas beidzēju skaits šajos piecos gados ir samazinājies par 9% (līdz 18 984 absolventiem, no tiem 3263 ir beiguši vakara vidusskolu).

### 4. Uz nākamo klasi pārcelto skolēnu skaits

|  |
| --- |
| 2010./2011.m.g. sekmīgi uz nākamo klasi pārcelti **97,5%** skolēnu (97,1% 1.–9.klasē un 98,8% 10.–12.klasē). Vakara (maiņu) skolās uz nākamo klasi pārcelti 79,1% izglītojamo.  19% skolu nav otrgadnieku, 34% skolu ir 1 otrgadnieks, 63% skolu nav trešgadnieku. |

Par izglītības procesa rezultātiem (kvalitāte kā slieksnis) katrā klašu grupā liecina no pozitīvā aspekta – sekmīgi uz nākamo klasi pārcelto skolēnu skaits, vai arī tas pats no negatīvā aspekta – otrgadnieku un trešgadnieku skaits. Svarīgs ir arī to skolēnu skaits, kuri tiek pārcelti uz nākamo klasi ar kādu nepietiekamu vērtējumu, – tātad riska grupa.

**Aprēķins:** Mācību gada sākumā vispārējās izglītības iestādes savos pārskatos sniedz šādu informāciju: 1.1.Iepriekšējā mācību gada beidzēju skaita sadalījums pa klasēm un dzimšanas gadiem; tajā skaitā norādot:

Pārcelti nākošajā klasē ar vērtējumu no 1 līdz 3

Palika uz otru gadu

Palika uz trešo gadu

2.1.Izglītojamo skaita sadalījums kārtējā mācību gada sākumā*.* Ministrija apkopo datus par dienas skolām, par dienas skolām bez speciālajām skolām, par speciālajām skolām un par vakarskolām. Informācija tiek apkopota pa dienas un vakara skolām, un pa klasēm arī CSP datubāzē: *IZG16.Otrgadnieku un trešgadnieku skaits vispārizglītojošajās skolās (mācību gada sākumā).*

**Līmeņi:** valsts, pašvaldību un skolas līmenī.



Avots: IZM statistika

Vairāk kā 97% skolēnu tiek pārcelti uz nākamo klasi, bet 2–2,5% paliek uz otro vai pat trešo gadu tajā pašā klasē. Trešgadnieki vairumā gadījumā ir izglītojamie, kuri skolu ilgstoši neapmeklē. Tomēr vidēji 5000–5500 otrgadnieku katru gadu ir daudz. Tas, ka vidējais otrgadnieku skaits vairākus gadus vidēji būtiski nemainās, liecina, ka līdzšinējie veiktie pasākumi šajā ziņā nav bijuši efektīvi un pedagoģiskā prakse atstāt skolēnus ar mācīšanās problēmām atkārtoti uz otru gadu tajā pašā klasē nav mainījusies. Vienlaikus skolu pārskati liecina, ka vairāk nekā pusē skolu otrgadnieku nav, vai varbūt ir viens tāds skolēns, kuru tomēr nācies atstāt uz otru gadu, bet „negatīvajā” zonā ir skolas, kurās 10–15% skolēnu ir otrgadnieki.



Avots: LR Centrālā statistikas pārvalde (IZG16)

Sadalījumā pa klasēm redzams, ka 2010./2011.mācību gadā ir ievērojami pieaudzis otrgadnieku skaits 1.klasē un 9.klasē. Otrgadnieku skaita pieaugums 1.klasē iespējams izskaidrojams ar to, ka 2010./2011.mācību gadā, attīstot ideju par skolas uzsākšanu no 6 gadu vecuma un Saeimai neapdomīgi atceļot (uz pusgadu) obligāto piecgadīgo un sešgadīgo bērnu sagatavošanu pamatizglītības ieguvei finansējuma trūkuma dēļ, daļa vecāku pārsteidzīgi aizveda uz skolu savus 6–gadīgos bērnus, kuri tomēr izrādījās nepietiekoši sagatavoti skolai.

Skolēnu atstāšana uz otru gadu noved pie salīdzinoši lielas skolēnu vecumu izkliedes visās klašu grupās:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Skolēni, kuri ir savā klasē īstajā vecumā vispārizglītojošās dienas skolās (%)** | | | | | | | | | | | | |
|  | **1.kl.** | **2.kl.** | **3.kl.** | **4.kl.** | **5.kl.** | **6.kl.** | **7.kl.** | **8.kl.** | **9.kl.** | **10.kl.** | **11.kl.** | **12.kl.** |
| **2010/11** | 83,3 | 82,3 | 81,3 | 80,7 | 79,2 | 76,5 | 73,7 | 71,8 | **67,2** | 79,0 | 78,8 | 79,5 |
| **2009/10** | 83,1 | 81,9 | 81,3 | 80,0 | 77,4 | 74,4 | 72,0 | 70,7 | 70,8 | 75,5 | 78,7 | 77,6 |

*Avots: IZM statistika*

Pamatizglītības ieguvi jāsāk tajā kalendārajā gadā, kurā izglītojamajam aprit 7 gadi, bet apmēram 5% bērnu sāk iet skolā gadu agrāk, bet aptuveni 10% bērnu – gadu vēlāk. Turpmākajos mācību gados otrgadnieku dēļ vienas klases skolēnu vecumu (dzimšanas gadu) izkliede palielinās, līdz 9.klasē tikai 67,2% skolēnu ir atbilstošajā vecumā.

Pēc skolu sniegtās informācijas 2011./2012.mācību gada sākumā kopumā 65% no otrgadniekiem ir zēni, bet tikai 35% – meitenes. 1.klasē tikai 73% otrgadnieku ir „īstajā” vecumā – viņiem šogad paliek 8 gadi un faktiski vajadzētu būt 2.klasē. 15% pirmklasnieku jau ir divus gadus vecāki par īsto skolas vecumu. Otrgadnieku skaits „īstajā” vecumā nākamajās klasēs sāk strauji samazināties līdz 6.klasei – daļa skolēnu paliek atkārtoti uz otru gadu un nonāk „gadu vecāki” kategorijā. 7.–9.klasē otrgadnieku skaits „īstajā” vecumā atkal pieaug – pievienojas tie, kuri tagad pirmo reizi paliek uz otru gadu. Skolu sniegtā informācija rāda, piemēram, ka 2.klasē 6% no otrgadniekiem ir palikuši uz otru gadu atkārtoti, tātad šie skolēni ir palikuši uz otru gadu 1.klasē, tad atkal uz otru gadu 2.klasē, jau par diviem gadiem atpaliekot no saviem vienaudžiem mācību procesā. 6.klasē gandrīz trešā daļa (31%) no otrgadniekiem „sēž” atkārtoti. Visbiežāk skolēni ir nesekmīgi matemātikā. Vismaz desmitā daļa otrgadnieku faktiski atrodas ārzemēs un skolu nemaz neapmeklē, tikai vecāki par to nav uzrakstījuši skolai iesniegumu, tādēļ nav pamatojuma atskaitīt skolēnu obligātajā izglītības vecumā. Vēl vismaz divas piektdaļas skolēnu ir nesekmīgi ilgstošu neattaisnotu skolas kavējumu dēļ. Arī šie „otrgadnieki” vai „trešgadnieki” (66%) nemaz nav īsti otrgadnieki, jo nemaz nav atnākuši uz skolu.

Izglītojamo skaits LR vispārizglītojošajās dienas apmācības programmās 2009./2010.mācību gada beigās, kuri pārcelti nākošajā klasē ar vērtējumu atsevišķos priekšmetos no 1 līdz 3.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Mācību gads** | **Kopā** | **1.kl** | **2.kl** | **3.kl** | **4.kl** | **5.kl** | **6.kl** | **7.kl** | **8.kl** | **9.kl** | **10.kl** | **11.kl** | **12.kl** |
| 2009./2010. | **3361** | 38 | 80 | 109 | 138 | 314 | 528 | 713 | 906 | 380 | 47 | 33 | 75 |
|  | **1,5%** | 0,2% | 0,4% | 0,6% | 0,7% | 1,8% | 2,8% | 3,7% | 4,2% | 1,7% | 0,3% | 0,2% | 0,5% |
| 2008./2009. | **7212** | 70 | 95 | 126 | 143 | 564 | 846 | 1253 | 1515 | 750 | 762 | 839 | 249 |
| 2007./2008. | **15769** | 235 | 284 | 363 | 475 | 1245 | 1812 | 2595 | 3474 | 1475 | 1614 | 1712 | 485 |

Avots: IZM statistika

### 5. Valsts pārbaudījumu rezultāti

|  |
| --- |
| Valsts pārbaudījumos 2010./2011.m.g. sasniegumi **augstā līmenī** (virs 8 ballēm) **mācībvalodā**: 3.klasē – 49,2% skolēnu, 6.klasē – 19,6% skolēnu, 9.klasē – 20,3% skolēnu; **matemātikā**: 3.klasē – 45,7% skolēnu, 6.klasē – 24,8% skolēnu, 9.klasē – 14,8% skolēnu. Nepietiekami sasniegumi (zem 4 ballēm) valsts pārbaudes darbos **mācībvalodā**: 3.klasē – 0,7% skolēnu, 6.klasē – 2% skolēnu, 9.klasē – 0,7% skolēnu; **matemātikā**: 3.klasē – 3,4% skolēnu, 6.klasē – 4,9% skolēnu, 9.klasē – 7,4% skolēnu.  Centralizēto eksāmenu rezultāti augstāki ir ģimnāzijās un vidusskolās, ievērojami zemāki – vakara (maiņu) skolās un profesionālās izglītības iestādēs, kā arī lauku reģionos. |

Valsts izglītības satura centram (VISC) ir dots uzdevums nodrošināt izglītojamo mācību sasniegumu novērtēšanu valsts pārbaudījumos vispārējā izglītībā. Valsts pārbaudījumi tiek organizēti ar mērķi:

1. novērtēt izglītojamo sasniegumus atbilstoši vispārējās izglītības standartam izglītības posma un pakāpes noslēgumā;

2. precizēt un pilnveidot mācību saturu, izmantojot pārbaudes darbu rezultātu analīzi;

3. iegūt objektīvus izglītības kvalitātes rādītājus, lai ietekmētu valsts politiku izglītības attīstīšanai dažādos Latvijas reģionos.

4. gūt objektīvu izglītojamo sasniegumu novērtējumu kā atlases kritēriju uzņemšanai augstākās pakāpes izglītības programmās.

Valsts pārbaudes darbu grūtības pakāpe tiek veidota tā, lai skolēnu sasniegumi veidotu normālsadalījumu ar vidējo vērtību 5–6 balles vai C – D līmeni – lai uzdevumi nebūtu ne par vienkāršu, ne par sarežģītu. Tas nozīmē, ka tiek izmantots normatīvais vērtējums – skolēnu sasniegumi tiek salīdzināti savā starpā. Otrā plānā paliek kriteriālais vērtējums – vai skolēns ir vai nav sasniedzis standarta kritēriju vai konkrētu sasniegumu līmeni.

Valsts pārbaudījumi, beidzot 3.klasi, ir ieskaite ar kombinētu mācību saturu un ieskaite latviešu valodā mazākumtautību izglītības programmās.

|  |  |  |  |
| --- | --- | --- | --- |
| **2010.** | kārtotāji (apt.) | zemāk par 4 ballēm | 8 un vairāk balles |
| Mācībvaloda 3.klase | 17500 | 0,2% | 72,0% |
| Matemātika 3.klase | 17600 | 4,6% | 51,3% |
| Valsts valoda 3.klase | 5300 | 1,2% | 31,6% |
|  |  |  |  |
| **2011.** | kārtotāji (apt.) | zemāk par 4 ballēm | 8 un vairāk balles |
| Mācībvaloda 3.klase | 16500 | 0,7% | 49,2% |
| Matemātika 3.klase | 19800 | 3,4% | 45,7% |
| Valsts valoda 3.klase | 4800 | 1,7% | 28,3% |

Valsts pārbaudes darbi 3.klasēs norāda uz izteiktu sasniegumu īpatsvara samazināšanos ļoti labajiem un izcilajiem skolēniem. Lai gan zemo sasniegumu īpatsvars nav būtiski mainījies, vairāk ir pieaudzis vidējo rezultātu īpatsvars. Īpaši tas vērojams tieši mācībvalodas (latviešu vai krievu) gadījumā. Vērtējot izglītības kvalitāti kā slieksni, vidēji ap 2% izglītojamo nespēj izpildīt mācību priekšmetu standartu noteiktās minimālās prasības.

Valsts pārbaudījumi, beidzot 6.klasi ir:

1. ieskaite latviešu valodā latviešu mācībvalodas izglītības programmās;

2. ieskaite latviešu valodā mazākumtautību izglītības programmās;

3. ieskaite matemātikā;

4. ieskaite dabaszinībās (pirmo reizi notika 2010./2011.m.g. noslēgumā);

5. ieskaite mazākumtautības valodā mazākumtautību izglītības programmās.

|  |  |  |  |
| --- | --- | --- | --- |
| **2010.** | kārtotāji (apt.) | zemāk par 4 ballēm | 8 un vairāk balles |
| Latviešu val. 6.klase | 12200 | 1,5% | 15,3% |
| Matemātika 6.klase | 15900 | 9,8% | 15,3% |
| Valsts valoda 6.klase | 3600 | 1,1% | 43,1% |
|  |  |  |  |
| **2011.** | kārtotāji (apt.) | zemāk par 4 ballēm | 8 un vairāk balles |
| Latviešu val. 6.klase | 11100 | 2,1% | 19,4% |
| Krievu val.(mazākumt.) | 3800 | 1,7% | 20,3% |
| Matemātika 6.klase | 13100 | 4,9% | 24,8% |
| Valsts valoda 6.klase | 3700 | 4,7% | 23,4% |

Valsts pārbaudījumi, beidzot 9.klasi ir:

1. eksāmens latviešu valodā latviešu mācībvalodas izglītības programmās;

2. centralizētais eksāmens latviešu valodā mazākumtautību izglītības programmās;

3. eksāmens matemātikā;

4. eksāmens Latvijas un pasaules vēsturē;

5. eksāmens mazākumtautības valodā mazākumtautību izglītības programmās;

6. eksāmens svešvalodā.

|  |  |  |  |
| --- | --- | --- | --- |
| **2010.** | kārtotāji (apt.) | zemāk par 4 ballēm | 8 un vairāk balles |
| Latviešu val. 9.klase | 15200 | 0,4% | 19,2% |
| Matemātika 9.klase | 19600 | 14,3% | 11,8% |
| Angļu val. 9.klase | 15300 | 3,3% | 29,2% |
|  |  |  |  |
| **2011.** | kārtotāji (apt.) | zemāk par 4 ballēm | 8 un vairāk balles |
| Latviešu val. 9.klase | 12600 | 0,8% | 17,8% |
| Krievu val. (mazākumt.) | 4000 | 0,5% | 28,4% |
| Matemātika 9.klase | 15700 | 7,4% | 14,8% |
| Angļu val. 9.klase | 15400 | 1,5% | 40,2% |

Kopumā sekmības līmenim no 3.klases līdz 9.klasei ir tendence samazināties un ļoti labu, teicamu un izcilu rezultātu īpatsvars pieaugot klašu grupām sarūk. Tomēr skolēnu skaitam ar ļoti zemiem vērtējumiem nav tendence pieaugt un tādos gadījumos kā matemātika vai latviešu valoda šis rādītājs samazinās. Vidēji skolēnu mācību sasniegumi 9.klasēs ir zemāki kā 6.klasēs un līdzīgs mācību sasniegumu raksturs vērojams arī analizējot citu gadu valsts pārbaudījumu un mācību gada noslēgumu vērtējumu datus.

Īpaši pozitīva mācību sasniegumu dinamika ir vērojama angļu valodā 9.klasei, kur augsto vērtējumu īpatsvars ir pieaudzis par vairāk kā 10%. Kopumā visās klašu grupās skolēnu mācību sasniegumi kļūst viduvējāki ar pozitīvu asimetriju (mazāks ir augsto un zemo sasniegumu īpatsvars).

**Valsts obligāto un izvēles centralizēto eksāmenu rezultāti**

**Aprēķins:** Obligātie centralizētie eksāmeni ir: matemātika, latviešu valoda, svešvaloda (angļu, krievu, vācu vai franču). Tos jākārto visiem 12.klases beidzējiem, izņemot tos, kuri ir atbrīvoti. Atbrīvojumu no eksāmeniem katru gadu saņem aptuveni 10% izglītojamo. Eksāmenu rezultātus katrai skolai katrā mācību priekšmetā parāda procentuālais novērtējums.

Izvēles centralizētie eksāmeni ir: vēsture, bioloģija, fizika, ķīmija, otra svešvaloda. Skolas mācību darba kvalitāti raksturo skolēnu skaits, kuri izvēlas kārtot kādu no šiem eksāmeniem, attiecībā pret kopējo absolventu skaitu, kā arī eksāmenu rezultātu procentuālais novērtējums.


**Līmeņi:** valsts, pašvaldības un skolas līmenī.

Valsts pārbaudes darbu rezultātus apkopo un analizē Valsts izglītības satura centrs (<http://visc.gov.lv/eksameni/vispizgl/statistika/2011/>). Kopumā 2011.gadā tika apkopoti vairāk kā 90 tūkstoši centralizēto eksāmenu dati un vairāk kā 100 tūkstoši skolēnu rezultāti necentralizētajos valsts pārbaudes darbos. Valsts pārbaudes darbu vispārīgā un aprakstošā analīze, kas ir publiski pieejama VISC interneta vietnē, sniedz ikvienam interesentam priekšstatu par skolēnu sasniegumu tendencēm valsts, pašvaldības un skolas līmenī. Piedāvātā informācija nodrošina precīzas un sakārtotas tālākas datu apstrādes iespējas, veicot padziļinātāku analīzi specifiskās jomās.


VISC norāda, lai ranžētu jebkādus datus, ir jābūt adekvātam pamatojumam attiecīgo datu salīdzināšanai. Ir jāņem vērā gan attiecīgais kārtotāju skaits skolā, gan skolu tipi, atrašanās vieta u.c. sasniegumus ietekmējoši faktori. Tā kā skolu vidējie sasniegumi bieži vien ir savstarpēji statistiski nenozīmīgi, uz šādiem rangiem ir jālūkojas kritiski.

Būtisks skolas mācību darba atbilstības rādītājs varētu būt centralizēto eksāmenu rezultātu atbilstība skolēna saņemtajam vērtējumam gadā atbilstošajā mācību priekšmetā. Ja kādā skolā gada vērtējumi ir augsti, bet rezultāti centralizētajos eksāmenos statistiski ne tik augsti (vai otrādi), tad tas ir signāls skolas administrācijai, ka jāpiestrādā pie skolā noteiktās vērtēšanas kārtības.

Valsts pārbaudījumos par vispārējās vidējās izglītības ieguvi ir vērojamas vairākas iezīmes. Pirmkārt, centralizēto eksāmenu rezultāti būtiski atšķiras dažādu tipu skolās. Piemēram, matemātikas eksāmena procentuālie rezultāti:



Vakara (maiņu) un neklātienes izglītības programmās, kā arī profesionālās izglītības iestādēs eksāmenos saņemtie vērtējumi ir ievērojami zemāki par vidējo rezultātu valstī. Otrkārt, saglabājas tendence, ka eksāmenu rezultāti laukos vidēji ir nedaudz zemāki nekā pilsētās, piemēram, angļu valodas eksāmena rezultāti:



Treškārt, meiteņu sasniegumi eksāmenos parasti ir augstāki nekā zēniem, piemēram, latviešu valodas eksāmenā zēni/meitenes = 43,92/56,80.

Kopēju ainu par iegūtās izglītības salīdzinošo kvalitāti sniedz obligātie centralizētie eksāmeni matemātikā, latviešu valodā un angļu valodā (kaut arī daļa skolēnu kārto eksāmenu citā svešvalodā). Pārējie centralizētie eksāmeni ir skolēna izvēles eksāmeni, ko kārto vidēji ap 10% absolventu, un tie vairāk liecina par skolas panākumiem atbilstošo mācību priekšmetu pasniegšanā, iedrošinot skolēnus izvēlēties šos eksāmenus vai pat savu turpmāko izglītības ceļu, vai raksturo skolas piedāvāto izglītības programmu atbilstību to mērķim.

2010./2011. mācību gadā skolu beidza skolēni, kuri fiziku, ķīmiju un bioloģiju apguva pēc jaunajiem mācību priekšmetu standartiem, kas ietver pētniecisko darbību. Salīdzinot ar 2009./2010.mācību gada eksāmenu, 2010./2011.mācību gadā fizikā, ķīmijā un bioloģijā mainīts eksāmena daļu skaits – no divām uz četrām daļām, kā arī palielināts uzdevumu skaits. Sākot ar 2010./2011.mācību gada dabaszinātņu eksāmena darbiem, pieaug tā saucamo kvalitatīvo uzdevumu īpatsvars. Šie uzdevumi ļauj vērtēt jautājuma būtības izpratni un prasmi lietot zināšanas parādību un procesu skaidrojumā. 2010./2011.mācību gadā centralizēto eksāmenu, piemēram, fizikā kārtoja 2128 skolēni – t.i., 13% no to skolēnu skaita, kuri apguva fiziku 12.klasē (2009./2010.mācību gadā – 11%).

### 6. PISA pētījumu rezultāti

|  |
| --- |
| PISA 2009 rezultāti rāda, ka skolēni, kuri sasniedz augstāko 5.–6.līmeni OECD valstīs vidēji ir 8,8%, Latvijā – **3%** (mazāk nekā bija 2000.gadā – 4,1%). Vājo sasniegumu galā 2.līmeni pasaulē vidēji nesasniedz 18,8% skolēnu, Latvijā – 17,6% (Igaunijā – 13,3%, Somijā – 8,1%). |

Jautājumi, uz kuriem pētnieki meklē atbildes OECD PISA pētījumu ietvaros, noskaidrojot piecpadsmitgadīgu skolēnu[[3]](#footnote-3) svarīgākās kompetences un viedokļus vairākās jomās, ir: Vai skolēni ir labi sagatavoti nākotnē sagaidāmajiem dzīves izaicinājumiem? Vai viņi ir spējīgi efektīvi analizēt un pamatot savas idejas, kā arī diskutēt par tām? Vai skolēni ir atraduši jomas, kuras viņus varētu interesēt turpmākajā dzīvē un profesionālā darbībā? Vai viņi ir sagatavoti izglītībai visa mūža garumā? Būtiska PISA iezīme ir sniegt informāciju politikas veidotājiem par tendencēm izglītībā laika gaitā. Šie rezultāti lielā mērā raksturo izglītības kvalitāti kā atbilstību noteiktam mērķim – sagatavotība dzīvei pēc pamatizglītības ieguves.

PISA 2009 rezultāti parādīja, ka visaugstākie skolēnu vidējie sasniegumi lasītprasmē ir Šanhajas (Ķīna) skolēniem – 556 punkti, kas ir ievērojami augstāks rezultāts par OECD valstu vidējo radītāju (494 punkti) un rangu tabulā pārliecinoši ieņem pirmo vietu. Spēcīgāko valstu grupu, 2.–4.vieta, veido vēl divas Āzijas valstis – Koreja (539 punkti) un Honkonga (Ķīna) (533 punkti) – un viena Eiropas valsts – Somija (536 punkti).

Latvijas skolēnu vidējie sasniegumi lasīšanas kombinētajā skalā ir 484 punkti, kas ir statistiski nozīmīgi zemāk par OECD valstu vidējo rādītāju. Latvija ierindojas 8 valstu grupā (27.–34.vieta) ar ļoti blīviem rezultātiem. Latvijas skolēnu sasniegumi nav statistiski nozīmīgi atšķirīgi no Portugāles, Makao (Ķīna), Itālijas, Slovēnijas, Grieķijas, Spānijas, Čehijas un Slovākijas skolēnu vidējiem sasniegumiem. Krievijas un Lietuvas skolēnu vidējie sasniegumi ir statistiski nozīmīgi zemāki, bet Igaunijas skolēnu sasniegumi – statistiski nozīmīgi augstāki par Latvijas skolēnu sasniegumiem.

Vidēji OECD valstīs augstāko – sesto kompetences līmeni sasnieguši mazāk par vienu procentu (0,8%) skolēnu, rezultāti dažādām valstīm ir ļoti atšķirīgi. Latvijā tikai 0,1% skolēnu spējuši veikt augstākās grūtības pakāpes uzdevumus. Līdzīga situācija ir arī kaimiņvalstī Lietuvā, bet Krievijas un Igaunijas skolēnu sasniegumi šajā līmenī ir nedaudz augstāki.

Skolēnus, kuru sasniegumi atbilst augstākajiem – 5. un 6.lasīšanas kompetences līmenim, definē kā “labus lasītājus”. OECD valstīs kopumā augstākos kompetences līmeņus sasnieguši 8,8% skolēnu. Latvijā labie lasītāji ir tikai 2,9%, kas ir zemākais rādītājs starp kaimiņvalstīm un mazāk kā PISA 2000, kad Latvijā 5.līmenī bija 4,1% skolēnu.

OECD valstīs vidēji katrs ceturtais no pieciem skolēniem (81%) ir sasniedzis vismaz 2.līmeni, kurš tiek uzskatīts par SSNP pamatlīmeni. Latvijā otro vai augstāku kompetences līmeni ir sasnieguši 82,4% kas ir nedaudz augstāk par OECD valstu vidējo rādītāju, bet salīdzinot ar PISA 2000 rezultātiem, ir redzams liels uzlabojums – 2000. gadā 30,5% Latvijas skolēnu parādīja sasniegumus, kas bija zemāki par 2. kompetences līmeni.

Kopumā pēc skolēnu skaita procentos sadalījuma kompetences līmeņos redzams, ka Latvijā ir maz skolēnu, kas var veikt augstākās grūtības pakāpes uzdevumus un viņu skaits salīdzinājumā ar 2000.gadu ir samazinājies.

Latvijas skolēnu vidējie sasniegumi matemātikā (482 punkti) ir zem OECD valstu vidējiem sasniegumiem (496 punkti) un zem ES valstu vidējiem sasniegumiem (491 punkts), tikai dažās ES valstīs (Lietuvā, Grieķijā, Bulgārijā, Rumānijā) sasniegumi bija vēl zemāki. Latvijā visu skolēnu kopējie sasniegumi matemātikas kompetencē kopš 2003.gada praktiski nav mainījušies.

Latvijas skolēnu vidējie sasniegumi dabaszinātnēs (494 punkti) ir zem OECD valstu vidējiem sasniegumiem (501 punkts), taču starpība nav ļoti liela, tā ir tikai 7 punkti (standartnovirze Latvijas rezultātam ir 78 punkti). Dabaszinātņu sasniegumi Latvijā ir augstāki nekā matemātikā. Salīdzinājumā ar ES valstu skolēnu sasniegumu vidējo vērtību (497 punkti) Latvijas skolēnu sasniegumi (494 punkti) nav statistiski nozīmīgi atšķirīgi. No ES valstīm aiz Somijas nākamie augstākie sasniegumi ir Igaunijas skolēniem. Igaunijas skolēnu sasniegumi ir ļoti augsti. Nesen veiktā IEA Pilsoniskās izglītības (ICCS 2009) pētījuma rezultāti parādīja Igaunijas skolēnu augsto zināšanu un sapratnes līmeni arī pilsoniskajā izglītībā. Skolēnu relatīvais skaits dabaszinātņu kompetences līmeņos parāda Latvijas dabaszinātņu izglītības sistēmas nelabvēlīgo stāvokli attiecībā pret labākajiem skolēniem dabaszinātnēs – viņu vienkārši nav (6.kompetences līmenī Latvijā ir 0,1% skolēnu, 5.kompetences līmenī – 3% skolēnu). Stāvoklis šajā jomā ir kļuvis vēl sliktāks nekā 2003.gadā.

OECD PISA 2006 un PISA 2009 vairs neparāda Latvijas izglītības kvalitātes vidējā līmeņa izaugsmi, ko apliecināja OECD programmas pirmie cikli un citi starptautiskie salīdzinošie izglītības kvalitātes pētījumi, piemēram, IEA TIMSS. Latvijā ir relatīvi maz pamatskolēnu ar labiem un izciliem sasniegumiem lasītprasmē, matemātikā un dabaszinātnēs, un viņu skaits turpina samazināties. Tas var būtiski kavēt valsts attīstības dokumentos paredzēto mērķu sasniegšanu zinātnes, tehnoloģiju un citās jomās. Vairāk ir vērojama tendence pastiprināti strādāt ar vājākajiem skolēniem, kas, protams, arī ir svarīgi pamatskolas beigu periodā. Mūsu piecpadsmitgadīgo skolēnu sasniegumu atkarība no ģimenes labklājības, mājās pieejamiem izglītības un kultūras resursiem, salīdzinot ar daudzām citām pasaules valstīm, nav liela un tai ir tendence samazināties. Tātad Latvijas izglītības iestādes zināmā mērā spēj kompensēt nelabvēlīgo faktoru ietekmi.

### 7. Starptautisko olimpiāžu rezultāti

Iegūtās izglītības kvalitāti kā izcilību raksturo starptautisko mācību priekšmetu olimpiāžu rezultāti. Ja augsta ranga sportistiem, kas nes pasaulē Latvijas vārdu, starptautiskas sacensības ir ierasta prakse, kā apliecināt savus sasniegumus, tad vispārējā izglītībā starptautiskas „sacensības” tiek rīkotas tikai atsevišķos mācību priekšmetos: matemātikā, informātikā, fizikā, ķīmijā, bioloģijā, vides projektiem, ik pa diviem gadiem – ģeogrāfijā, arī atsevišķās svešvalodās.

|  |  |  |  |  |  |  |
| --- | --- | --- | --- | --- | --- | --- |
| **2011.** | | | | | | |
| **Starptautiskās mācību priekšmetu olimpiādes** | Bioloģija | Fizika | Matemātika | Ķīmija | Informātika | **KOPĀ** |
| Latvija | 10\* | 13 | 15 | 15 | 13 | **66** |
| Lietuva | 13 | 28 | 15 | 18 | 7 | **81** |
| Igaunija | 9 | 11 | 20 | 18 | 15 | **73** |
| **2010.** | | | | | | |
| Latvija | 7 | 8 | 14 | 12 | 20 | **60** |
| Lietuva | 22 | 24 | 20 | 26 | 14 | **107** |
| Igaunija | 12 | 18 | 9 | 22 | 10 | **71** |

\* Zelta medaļa – 10 punkti; sudraba – 6 punkti; bronzas – 4 punkti; atzinība – 2 punkti; piedalīšanās – 1 punkts.

2011.gadā Latvijas skolēni starptautiskajās mācību priekšmetu olimpiādēs ieguva zelta medaļu informātikā, sudraba un divas bronzas medaļas ķīmijā, sudraba medaļu, bronzas medaļu un atzinību matemātikā, divas bronzas medaļas un atzinību fizikā un divas bronzas medaļas bioloģijā. Tomēr jāatzīst, ka mūsu kaimiņvalstīm veicas vēl labāk.

Mācību priekšmetu olimpiādes organizē Valsts izglītības satura centrs, lai apzinātu talantīgus izglītojamos, kuri parāda izcilas spējas mācību priekšmeta padziļinātā apguvē, tādējādi veicinot savu radošo un izziņas darbību, kā arī konkurētspēju valsts un starptautiskajā mērogā. Latvijā mācību priekšmetu olimpiādes notiek 12 mācību priekšmetos trīs posmos – skolas līmenī; novada, pilsētas vai novadu apvienības līmenī un valsts olimpiādes.

Ata Kronvalda fonds kopš 1989.gada veido Latvijas skolu reitingu[[4]](#footnote-4) darbā ar talantīgiem skolēniem un pasniedz ceļojošo balvu „Lielā Pūce”. Mērķis ir popularizēt Latvijas sabiedrībā izglītību un celt prestižu skolām un skolotājiem, kas sekmē darbu ar talantīgajiem audzēkņiem. Ata Kronvalda fonds izvērtē Latvijas skolu izglītojamo sasniegumus zinātnisko darbu lasījumos, radošajās skatēs, mācību priekšmetu olimpiādēs valstī un pasaulē, kā arī informē sabiedrību par izglītības iestādēm, kurās ir vissekmīgākais darbs ar skolēnu talantu un spēju attīstīšanu.

Dalībniekus starptautiskajām mācību priekšmetu olimpiādēm noteiktā kārtībā atlasa pēc valsts olimpiāžu rezultātiem. Skolēnu dalību starptautiskajās olimpiādēs, sedzot ceļa un citus izdevumus, atbalsta Rīgas Dome rīdziniekiem, AS "Grindeks" – ķīmijā, Microsoft pārstāvniecība Latvijā, SIA "ABC software" un AS "Exigen Services Latvia" – informātikā, AS "Latvijas Valsts meži" – vides projektos.

### 8. Skolas, klases, skolotāji

Skolēni izglītību iegūst dažāda veida un tipu skolās. Gan izglītības kvalitātei, gan izglītības sistēmai izlietoto līdzekļu efektivitātei svarīgi ir, piemēram, klases piepildījums.

Arī skolēnu skaits uz vienu pedagogu parasti ir viens no indikatoriem, kas tiek interpretēts visdažādākajos veidos, sevišķi starpvalstu salīdzinājumā. Skolēnu skaita uz vienu pedagogu aprēķināšanai ir jāņem vērā, cik skolēnu ir klasē, kurus vienlaikus māca viens skolotājs, bet arī cik stundas nedēļā mācās viens skolēns (jo mazāk stundu skolēns mācās, jo mazāk vajag skolotājus), kā arī cik stundas nedēļā atbilst vienai pilnai skolotāja slodzei (vai „viens” skolotājs atbilst 21 stundai nedēļā vai 40 stundām nedēļā? Vai ieskaitām tikai mācību stundas, vai arī visu, kas notiek skolā?).

Ievērojot principu „nauda seko skolēnam”, tiek definēts, ka republikas pilsētās 10,2 „normētiem” skolēniem, bet novados 8 „normētiem” skolēniem seko darba samaksa vienam pedagogam, kas nebūt nenozīmē, ka katrus 10 skolēnus māca viens skolotājs.

|  |  |
| --- | --- |
| Tips | Skolu skaits  2011./2012.m.g. |
| Sākumskolas | **34** |
| Pamatskolas *(no tām 11 internātskolas)* | **343** |
| Vidusskolas *(no tām 5 internātskolas)* | **290** |
| Ģimnāzijas | **22** |
| Valsts ģimnāzijas | **26** |
| Privātskolas, *no tām:* | **47** |
| *Privātās sākumskolas* | *7* |
| *Privātās pamatskolas* | *11* |
| *Privātās vidusskolas* | *23* |
| *Privātās neklātienes vidusskolas* | *2* |
| *Privātās ģimnāzijas* | *4* |
| Sociālās korekcijas izglītības iestāde | **1** |
| Vakara un neklātienes skolas | **25** |
| *Skolas, kurās īsteno vakara programmas* | *69* |
| Speciālās izglītības iestādes, *no tām:* | **61** |
| *Internātskolas – rehabilitācijas centri* | *6* |
| *Speciālā sākumskola* | *1* |
| *Speciālās pamatskolas* | *51* |
| *Speciālās vidusskolas* | *3* |
| **Kopā:** | **839** |

Avots: VIIS

Lai atbildētu uz jautājumu, piemēram, cik Latvijā ir vidusskolu? – var izrādīties nepieciešama papildus informācija: vai pieskaitīt arī ģimnāzijas, arī privātās, arī vakara un neklātienes, arī profesionālās, arī speciālās? Vai varbūt domātas visas izglītības iestādes, kurās var mācīties jaunieši pēc pamatskolas beigšanas? Vai tomēr tikai parastās dienas vidusskolas? Uz katru no šiem jautājumiem atbilde būs citāda.

Vidējais klašu piepildījums:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Kopā** | **1.kl.** | **2.kl.** | **3.kl.** | **4.kl.** | **5.kl.** | **6.kl.** | **7.kl.** | **8.kl.** | **9.kl.** | **10.kl.** | **11.kl.** | **12.kl.** |
| **2010./2011.** | **16,7** | 16,4 | 15,9 | 15,7 | 16,0 | 15,6 | 15,5 | 15,8 | 16,1 | 14,9 | 21,5 | 21,8 | 21,5 |
| **2009./2010.** | **17,1** | 16,6 | 16,0 | 16,1 | 15,5 | 15,5 | 16,0 | 16,5 | 16,7 | 17,2 | 21,4 | 20,6 | 21,4 |

Samazinoties skolēnu skaitam, samazinās arī vidējais klašu piepildījums. Skolēnu skaita samazinājums ir straujāks, nekā skolu skaita samazinājums, kuru ierobežo nepieciešamība nodrošināt izglītības pieejamību. Jo vairāk skolēnu vidēji mācās kopā vienā klasē, jo lielāka ir skolēnu/skolotāju skaita attiecība. Tomēr skolēnu/skolotāju skaita attiecība ir atkarīga arī no tā, ko definē kā vienu pilnu skolotāja likmi, kā arī no tā, cik mācību stundu māca. Jo vairāk mācību stundu nedēļā, tas ir, jo lielāka skolēnu mācību slodze, jo vairāk skolotāju nepieciešams, lai to nodrošinātu.

Pedagogu skaits vispārizglītojošajās dienas skolās 2010./2011.m.g. attiecībā pret 2008./2009.m.g.

|  |  |  |  |  |  |
| --- | --- | --- | --- | --- | --- |
|  | | Štata vienību, darba likmju skaits | Darbinieku skaits | No tiem – pamatdarbā | **Skolu skaits**, kurās ir noteiktas likmes darbiniekiem |
| **Pedagogi,** tai skaitā: | | **83%** | **87%** | **87%** | **88%** |
|  | direktors, direktora vietnieki | 80% | 84% | 85% | 100% |
|  | skolotāji | 86% | 90% | 91% | 100% |
|  | pagarinātās dienas grupas skolotāji | 52% | 74% | 75% | 65% |
|  | internāta skolotāji | 78% | 72% | 74% | 16% |
|  | pirmsskolas izglītības skolotāji | 95% | 94% | 94% | 42% |
|  | pirmsskolas izglītības pedagogi | 115% | 124% | 122% | 6% |
|  | izglītības psihologi | 64% | 67% | 79% | 47% |
|  | skolotāji logopēdi | 81% | 74% | 81% | 53% |
|  | bibliotekāri | 51% | 64% | 67% | 84% |
|  | pulciņu skolotāji | 87% | 83% | 86% | 79% |
|  | sociālais pedagogs | 87% | 94% | 99% | 35% |
|  | speciālais pedagogs | 59% | 65% | 69% | 17% |
|  | pedagogu palīgi | 94% | 129% | 144% | 6% |
|  | sporta darba organizators | 52% | 101% | 99% | 17% |
|  | pārējie pedagogi | 39% | 33% | 33% | 17% |

### 9. Skolu reitingi

Ar mērķi celt izglītības prestižu, stimulējot skolēnu un skolotāju radošo darbību un veicinot skolēnu intelektuālo spēju attīstību, Draudzīgā aicinājuma fonds un Draudzīgā aicinājuma Cēsu Valsts ģimnāzija kopš 1998.gada ([http://www.konkurss.lv/da\_balva /index.php](http://www.konkurss.lv/da_balva%20/index.php)) pasniedza Draudzīgā aicinājuma balvas vispārizglītojošām skolām, kuru skolēni guvuši panākumus novada un valsts mēroga olimpiādēs un skolēnu zinātniskajos lasījumos. Atsevišķi tika vērtētas republikānisko pilsētu skolas, pilsētu skolas un lauku skolas. Jau ziņots, ka šogad ceļojošā Draudzīgā aicinājuma balva pasniegta pēdējo reizi un 2010.gadā izraudzītas labākās starp skolām, kuras iepriekš Draudzīgā aicinājuma balvu saņēmušas vismaz trīs gadus. Šo skolu īpašumā balvas paliks uz visiem laikiem. Kopš 2000.gada Draudzīgā aicinājuma balvu dažādās nominācijās ieguvušas 126 mācību iestādes: 32 republikāniskās pilsētu, 31 pilsētu un 63 lauku skolas.

Šī balva nepretendē uz absolūtu izglītības kvalitātes novērtējumu Latvijas skolās un nenosauc „labāko” skolu, bet tikai sarindo skolas pēc skaidri noteikta nolikuma atbilstoši skolēnu sasniegumiem mācību priekšmetu olimpiādēs un zinātnisko darbu konkursos.

Arī pārtraucot Draudzīgā aicinājuma balvas pasniegšanu, skolu vērtēšanu ir plānots turpināt, jo Draudzīgā aicinājuma fonda dibinātājs **Jānis Endele** iecerējis un izveidojis jaunu reitingu, kurā skolas tiek vērtētas pēc centralizēto eksāmenu rezultātiem. Draudzīgā aicinājuma fonda „Skolu reitinga” mērķis ir izveidot objektīvu skalu, kurās realizē vidējo izglītību, vērtējumu pēc centralizēto eksāmenu rezultātiem.

([http://www.tvnet.lv/zinas/latvija/400092–skolu\_reitings\_kuras\_ir\_labakas\_skolas](http://www.tvnet.lv/zinas/latvija/400092-skolu_reitings_kuras_ir_labakas_skolas)) (<http://www.nordea.lv/Par+Nordea/Mediju+telpa/Publik%c4%81cijas/28012011/1459882.html>) Reitinga dalībnieces ir visas skolas, kurās realizē vidējo izglītību. Par datubāzi izmanto VISC organizēto skolēnu centralizēto eksāmenu rezultātus viena mācību gada laikā. Pēc skolēnu gūtajiem rezultātiem centralizētajos eksāmenos vērtē katru mācību priekšmetu un skolas kopvērtējumā. Vērtē skolēnu sasniegumus latviešu valodā, matemātikā, angļu valodā, dabaszinātnēs (bioloģijā, fizikā, ķīmijā), vēsturē.

Katra mācību priekšmeta vērtējumu aprēķina kā matemātiski vidējo, piešķirot skolēnu eksāmenā iegūtajiem vērtējumiem A, B, C, D, E, F līmeņiem atbilstošu skaitli skalā no 10 līdz 1, kur A=10; B=8,2; C=6,4; D=4,6; E=2,8; F=1. Mācību priekšmeta vērtējums ir robežās no 10 līdz 1. Skolas vērtē četrās nominācijās, atbilstoši to objektīvajām iespējām – ģimnāzijas, tajā skaitā arī valsts ģimnāzijas, pilsētu vidusskolas, lauku vidusskolas, specializētās skolas – tehnikumi, arodvidusskolas, mūzikas skolas u.c. Skolas novērtējumu iegūst, aprēķinot atsevišķo mācību priekšmetu matemātiski vidējo vērtību. Skolas vērtējums ir robežās no 10 līdz 1. Skolas kopvērtējumā tiek apbalvotas četrās nominācijās. Katrā nominācijā apbalvo sešas labākās skolas. Labākā skola saņem galveno balvu – metālā izstrādāto „Pūci”. Arī atsevišķos mācību priekšmetos apbalvo sešas labākās skolas. Labākā skola saņem galveno balvu – mazo „Pūci”. Jāņem vērā, ka pēc gada plānots atteikties no eksāmenu rezultātu vērtēšanas sešos līmeņos, pārejot uz centralizēto eksāmenu rezultātu procentuālo novērtējumu.

Arī šis skolu reitings nepretendē uz absolūtu izglītības kvalitātes novērtējumu Latvijas skolās, bet tikai sarindo skolas pēc centralizēto eksāmenu rezultātiem pēc 12.klases. Daudzās skolās var būt citi aspekti, kas šīs skolas, iespējams, ierindo Latvijas labāko skolu sarakstā atbilstošā citā kategorijā. Labākā skola pēc centralizēto eksāmenu rezultātiem nebūt nav labākā skola, piemēram, padziļinātai angļu valodas apguvei.

Ministru kabineta 14.09.2010. noteikumi Nr.852 „Kārtība, kādā akreditē vispārējās un profesionālās izglītības programmas, izglītības iestādes un eksaminācijas centrus” nodrošina vienotu kvalitātes novērtēšanu izglītībā, saglabājot iepriekšējo Ministru kabineta 2005.gada 16.augusta noteikumu Nr.612 „Kārtība, kādā akreditē vispārējās izglītības programmas un izglītības iestādes, kā arī atestē valsts un pašvaldību dibināto vispārējās pamatizglītības un vispārējās vidējās izglītības iestāžu vadītājus” (zaudēja spēku 2010.gada 18.septembrī) principu vērtējumam četros līmeņos. 2011.gada 24.maijā izdoti Izglītības kvalitātes valsts dienesta iekšējie noteikumi Nr.5 „Izglītības iestāžu, eksaminācijas centru darbības un izglītības programmu īstenošanas kvalitātes vērtēšanas metodika”, kas nodrošina vienotu metodiku vispārējās un profesionālās izglītības kvalitātes novērtēšanā un 2011.gada 15.aprīlī izdots Izglītības kvalitātes valsts dienesta nolikums Nr.2 „Akreditācijas ekspertu komisijas nolikums”, kas nodrošina vienveidīgu akreditācijas ekspertu komisiju darbību izglītības kvalitātes novērtēšanā. Dienests nodrošina akreditācijas ekspertu komisijas norādīto ieteikumu ieviešanas monitoringu, apkopojot izglītības iestāžu sniegtās atskaites atbilstoši Ministru kabineta 2010.gada 14.septembra noteikumos Nr.852 „Kārtība, kādā akreditē vispārējās un profesionālās izglītības programmas, izglītības iestādes un eksaminācijas centrus” noteiktajam.Dienestā saņemtas un apkopotas 730 vispārējās izglītības iestāžu atskaites par ieteikumu ieviešanu un uz 2011.gada 1.decembri atkārtoti saņemtas 114 vispārējās izglītības iestāžu atskaites un 14 jaunas vispārējās izglītības iestāžu atskaites. Saņemtās atskaites būs par pamatu tālāku secinājumu veikšanai un informācijas apkopošanai 2012.gadā.

Ministru kabineta 2010.gada 14.septembra noteikumi Nr.852 „Kārtība, kādā akreditē vispārējās un profesionālās izglītības programmas, izglītības iestādes un eksaminācijas centrus” nosaka, ka, lai pieteiktos akreditācijai, izglītības iestādei jāiesniedz pašnovērtējuma ziņojumu, kuru divu darbdienu laikā pēc tā iesniegšanas publicē iestādes tīmekļa vietnē. Pašnovērtējuma ziņojums tiek sagatavots atbilstoši Ministru kabineta 2010.gada 14.septembra noteikumos Nr.852 „Kārtība, kādā akreditē vispārējās un profesionālās izglītības programmas, izglītības iestādes un eksaminācijas centrus” noteiktajai struktūrai un pieejams izglītības iestādes tīmekļa vietnē, kā arī dienests savā tīmekļa vietnē pēc izglītības iestādes vai izglītības programmas akreditācijas lēmuma pieņemšanas publicē pārskatus par akreditācijas ekspertu komisijas ziņojumiem un priekšlikumiem, lai tiktu ievērotas sabiedrības intereses regulāri iepazīties ar informāciju par izglītības iestādes darbību.

Izglītības iestādes pašnovērtējuma ziņojumā iekļauj iestādes vispārīgu raksturojumu, darbības pamatmērķus, iepriekšējā vērtēšanas perioda ieteikumu izpildes atskaiti, iestādes snieguma kvalitātes rādītājus visu jomu atbilstošajos akreditācijas kritērijos, citus iestādei svarīgus vai specifiskus sasniegumus, turpmākās attīstības plānu. Pašnovērtējuma ziņojums ir publiski pieejams, bet praktiski ir apjomīgs, grūti analizējams un jāšaubās, vai vecāki spēj no tā noteikt, vai šī ir labākā skola viņu bērnam.

Faktiski katrs izglītības indikators, ko aprēķina izglītības iestāžu līmenī, veido noteiktu skolu reitingu atbilstoši noteiktai pazīmei.

# Secinājumi un priekšlikumi

Ar Ministru kabineta 27.05.2008. sēdes protokollēmumu (prot. Nr.34 6.§) tika pieņemts zināšanai informatīvais ziņojums „Par pasākumiem, lai samazinātu skolēnu ar zemiem mācību sasniegumiem daudzumu vispārējā izglītībā”, kur bija minēti pasākumi skolēnu skaita ar zemiem mācību sasniegumiem samazināšanai, kuri ir īstenoti daļēji.

Īstenots pētījums Eiropas Sociālā fonda projekta ietvaros „Sociālās atstumtības riskam pakļauto jauniešu sociālpsiholoģiskais portrets Latvijā”, ko veica Latvijas Universitātes (LU) profesore M.Raščevska, LU asociētā profesore A.Raževa, LU asociētā profesore S.Tūbele, LU docente B.Martinsone, kā arī Latvijas Sporta pedagoģijas akadēmijas asociētā profesore Ž.Vazne un Rēzeknes augstskolas profesors P.Vucenlazdāns.

Pieņemti jauni Ministru kabineta 14.09.2010. noteikumi Nr.852 „Kārtība, kādā akreditē vispārējās un profesionālās izglītības programmas, izglītības iestādes un eksaminācijas centrus”.

Šī gada 14.decembrī Latvijas Universitātes Fizikas un matemātikas fakultātē tika atklāts LU FMF Dabaszinātņu un matemātikas izglītības centrs, kas izveidots ar mērķi nodrošināt tiltu starp Universitāti un skolu, strādājot ar talantīgajiem skolēniem, dabaszinātņu un matemātikas skolotājiem, kā arī atrodot jaunus talantus.  Tas tapis uz projekta „Dabaszinātnes un matemātika” bāzes, kas tika īstenots no 2008.gada 15. decembra līdz 2011.gada 31.oktobrim. Jaunizveidotā centra uzdevumi ir veicināt jauniešu interesi par dabaszinātnēm un matemātiku, sekmēt inovāciju ienākšanu vispārējā izglītības sistēmā, pēctecību un sadarbību starp vispārējo un augstāko izglītību, popularizēt zinātni skolēnu un visas sabiedrības vidū, kā arī stiprināt pētniecisko darbību vispārējā izglītībā.

Lai padarītu efektīvāku sadarbību ar vecākiem un veicinātu vecāku informētību par skolēnu gaitām skolā, kā arī mācību procesa rezultātu analīzi, praktiski visas skolas izmanto e–klases iespējas. E–klase atvieglo skolotājiem darbu, gatavojot dažādas atskaites, informē vecākus par skolēna mācību gaitām, kā arī piedāvā skolēniem ērtāk un ātrāk uzzināt atzīmes, kavējumus, uzdotos darbus mājās un citas ar skolu saistītās aktivitātes.

Šajā informatīvajā ziņojumā netiek apskatīta vispārējā izglītībā ieguldīto finansiālo un cilvēku resursu ietekme, mācību vides, skolas darba organizācijas un skolu tīkla ietekme, bet tikai skolēnu sekmība, koncentrējoties uz izglītības ieguves rezultātu.

**Secinājumi:**

1. Vispārējās pamatizglītības pakāpi pēdējos gados sekmīgi beidz vairāk kā 97% no 9.klases skolēniem, vispārējās vidējās izglītības pakāpi sekmīgi absolvē vairāk kā 99% no 12.klases skolēniem. Arī vakara (maiņu) skolas pēdējos gados ir uzrādījušas izaugsmi – 2010./2011.mācību gadā 92,6% no 12.klases izglītojamiem sekmīgi ieguva atestātu par vispārējo vidējo izglītību.

2. Uz nākamo klasi sekmīgi tiek pārcelti 97,5% izglītojamo, tomēr 2,5% jeb aptuveni 5000 skolēnu, kuri paliek uz otru gadu tajā pašā klasē, liecina, ka atbalsta pasākumi skolēniem, kuriem rodas grūtības mācībās, nav pietiekami efektīvi un savlaicīgi.

3. Aptuveni 9% izglītojamo dažādu iemeslu dēļ pārtrauc mācības 10.-12.klases laikā.

4. Tālākās izglītības izvēle pēc pamatizglītības ieguves rāda tendenci, ka vairāk jauniešu izvēlas profesionālās izglītības iestādes, kas atbilst plānotajam.

5. Valsts pārbaudījumu sistēma aptver visu vispārējās izglītības ieguves laiku no 1. līdz 12.klasei. Pēdējos gados ir ievērojami pārskatīts valsts pārbaudes darbu skaits un forma pēc 6., 9. un 12.klases.

6. Starptautisko izglītības pētījumu rezultāti rāda, ka Latvijas izglītības sistēmas kvalitāte ir vidējā Eiropas un pasaules līmenī, bet vērojams izaugsmes trūkums.

7. Izpratne par dažādiem skolu reitingiem ne vienmēr sasniedz mērķi celt izglītības prestižu, stimulējot skolēnu un skolotāju radošo darbību un veicinot skolēnu intelektuālo spēju attīstību.

8. Vērojama tendence, ka pieaug izglītības iestādēs nereģistrēto izglītojamo skaits obligātajā izglītības vecumā.

**Priekšlikumi:**

1. Izglītības un zinātnes ministrijai sekot jauno Ministru kabineta 2012.gada 28.februāra noteikumu Nr.149 „Noteikumi par kārtību, kādā izglītojamie tiek uzņemti vispārējās izglītības iestādēs un atskaitīti no tām, un obligātajām prasībām pārcelšanai uz nākamo klasi”, kas paredz obligātus atbalsta pasākumus, lai būtiski samazinātu skolēnu atstāšanu uz otru gadu, īpaši sākumskolas posmā, ieviešanas gaitai un rezultātiem.

2. Izglītības un zinātnes ministrijai uzraudzīt un veicināt karjeras izglītības sistēmas attīstību, kas palīdzētu jauniešiem labāk apzināties savas spējas, dotības, intereses un darba tirgus pieprasījumu, lai viņi varētu mērķtiecīgāk izvēlēties atbilstošu tālākās izglītības ceļu, īpaši pēc pamatizglītības ieguves.

3. Aicināt pašvaldības veikt aktīvus pasākumus, lai krasi samazinātu skolu neapmeklējošo obligātā izglītības vecuma bērnu skaitu.

4. Skolēnu sasniegumus ietekmē dažādi faktori, kā, piemēram, mācību procesā izmantotās mācību metodes un mācību procesa organizācijas formas, izmantotie mācību līdzekļi, skolas un apkārtējā vide, kā arī skolotāju sagatavotība mācību priekšmetu standartu ieviešanai. Valsts izglītības satura centram nepieciešams veikt mācību priekšmetu standartu ieviešanas monitoringu, lai izdarītu secinājumus par turpmākajiem uzlabojumiem mācību saturā un izstrādātu priekšlikumus to veiksmīgākai ieviešanai izglītības iestādēs.

5. Pēc OECD PISA 2012 datu apkopošanas Eiropas Sociālā fonda 1.2.2.3.2. apakšaktivitātes „Atbalsts izglītības pētījumiem” projekta ietvaros veikt sekundāros pētījumus, lai identificētu, kādi faktori ietekmējuši Latvijas 9.klašu skolēnu ar augstiem sasniegumiem ievērojami mazāko procentuālo īpatsvaru, salīdzinot ar starptautiski vidējiem un kaimiņvalstu rādītājiem. Noskaidrot Latvijas skolēnu vidējos sasniegumus ietekmējošos faktorus vispārējās pamatizglītības saturā un mācību procesā, to izmaiņas laikā un saistību ar citiem skolēnu raksturojošiem faktoriem starptautiskajos pētījumos. Noteikt saistību starp Latvijas 9.klašu skolēnu vidējiem sasniegumiem matemātikā OECD PISA 2012 pētījumā un 2011./2012.mācību gada 9.klašu matemātikas eksāmenu rezultātiem.

Izglītības un zinātnes ministrs R.Ķīlis

16.04.2012 13:46

E.Grīnis

67047910, [edgars.grinis@izm.gov.lv](mailto:edgars.grinis@izm.gov.lv)

1. MK 19.12.2006. noteikumi Nr.1027 „Noteikumi par valsts standartu pamatizglītībā un pamatizglītības mācību priekšmetu standartiem”; <http://www.likumi.lv/doc.php?id=150407>

   MK 02.09.2008. noteikumi Nr.715 „Noteikumi par valsts vispārējās vidējās izglītības standartu un vispārējās vidējās izglītības mācību priekšmetu standartiem”; <http://www.likumi.lv/doc.php?id=181216> [↑](#footnote-ref-1)
2. Mācību priekšmetu programmu paraugi: <http://visc.gov.lv/saturs/vispizgl/programmas.shtml> [↑](#footnote-ref-2)
3. PISA mērķauditorija ir skolēni, kuru vecums testēšanas laikā ir no 15 gadiem un 3 pilniem mēnešiem līdz 16 gadiem un 2 pilniem mēnešiem un kas mācās attiecīgās valsts robežās esošajās jebkura tipa mācību iestāžu 7. vai augstākās klasēs, tātad skolēni apmēram pamatizglītības ieguves noslēgumā. [↑](#footnote-ref-3)
4. Latvijas skolu reitings „Lielā pūce” 2011 <http://www.skolureitings.lv/?page_id=31> [↑](#footnote-ref-4)